**VZN č. 1/2015 o Životnom prostredí**

Návrh vyvesený na úradnej tabuli dňa . 04.06.2015

Návrh zvesený z úradnej tabule dňa 19.06.2015

VZN č. 1/2015 schválené Uznesením obecného zastupiteľstva v Gruzovciach č.24/2015 zo dňa 19.06.2015. Vyvesené na úradnej tabuli dňa . 19.06.2015

VZN nadobudne účinnosť 15-tým dňom odo dňa vyvesenia Všeobecné záväzné nariadenie obce Gruzovce č. 1/2015 o ochrane životného prostredia a o verejnom poriadku Obec Gruzovce na základe ustanovení § 4 ods.3 písm.g/ a § 6 ods.1 zákona SNR č. 369/1990 Zb. o obecnom zriadení a v znení zmien a doplnkov, vydáva pre obec Gruzovce toto Všeobecné záväzné nariadenie / VZN / obce Gruzovce.

**§ 1 Všeobecné úvodné ustanovenia**

Toto VZN sa vydáva v záujme určenia jednotného postupu obce Gruzovce pri zabezpečovaní ochrany životného prostredia a verejného poriadku. Určuje práva a povinnosti pre všetky právnické a fyzické osoby sídliace v obci alebo pôsobiace v obci a pre všetkých obyvateľov a návštevníkov obce.

**ČASŤ I.**

**ČISTOTA OBCE**

**§ 2 Čistota verejných priestranstiev**

1. Za verejné priestranstvo sa podľa tohto VZN považujú všetky miesta, ktoré slúžia verejnému užívaniu, zodpovedajúcemu ich určeniu. Sú to najmä miestna komunikácia, cesta, chodník, lávka, odstavné plochy, mosty, námestia, verejne prístupná zeleň, obecný park, cintorín, okolie obecného úradu, vodné toky a zdroje , ostatné plochy slúžiace verejnému užívaniu

2. V záujme zdravia, bezpečnosti občanov a pre zabezpečenie zdravého životného prostredia sa na území obce Gruzovce zakazuje znečisťovať verejné priestranstvá, najmä : - odhadzovať odpadky / smeti, popol, papier, obaly, zvyšky jedál a pod / - znečisťovať verejné priestranstvá odpadovými vodami alebo inými znečisťujúcimi látkami, vrátane náterových a postrekových hmôt tekutých fekálií, maštaľného hnoja a humusu - znečisťovať verejné priestranstvá umývaním, čistením a prevádzaním opráv motorových vozidiel všetkého druhu - znečisťovať verejné priestranstvá uskladňovaním stavebného materiálu / kamene, štrk, hlina, piesok a pod. / alebo dlhodobým parkovaním na verejných priestranstvách − znečisťovať verejné priestranstvá akýmkoľvek odpadom vrátane vytvárania nepovolených skládok - 2 - - znečisťovať verejné priestranstvá exkrementami zvierat - vyberať odpad zo zberných nádob, rozhadzovať ho po okolí a sypať odpad na zem mimo nádob na to určených. Nádoby sa musia zatvárať a je v nich zakázané zakladať oheň - akokoľvek ohradzovať, znehodnocovať, poškodzovať a ničiť verejnú zeleň, verejné objekty - znečisťovať miestne komunikácie a štátne cesty a iné verejné priestranstvá ohorkami z cigariet - zakazuje sa vypaľovanie trávy, neorganizované spaľovanie lístia a rastlinných zbytkov

3. Dvory, záhrady a ploty, ako aj iné nehnuteľnosti , ktoré hraničia s verejným priestranstvom, je povinný vlastník, resp. užívateľ upratovať a trvalo udržiavať tak, aby sa nečistoty nedostávali na verejné priestranstvá a nebol narušený estetický vzhľad prostredia.

4. Vlastníci, resp. užívatelia domov a záhrad sú povinní konáre stromov, kríkov a iných porastov, vyčnievajúce na verejné priestranstvo pravidelne obstrihávať a upravovať tak, aby neobmedzovali a neohrozovali chodcov a cestnú premávku.

5. Fasády obytných domov a iných objektov musia byť čisté, estetické, zbavené nevhodných nápisov a kresieb a pravidelne udržiavané. Za to zodpovedá vlastník, resp. Užívateľ nehnuteľnosti. Obchodné reklamy a firemné tabule musia byť čisté, vkusne upravené a umiestnené tak, aby neprekážali a neobmedzovali chodcov a nevytvárali prekážky cestnej premávke.

**§ 3 Čistota miestnych komunikácií**

1. Na území obce Gruzovce sa zakazuje jazdiť vozidlami, ktoré sú znečistené nad prípustnú mieru a ďalej vozidlám, ktoré majú nadmernú hlučnosť a nadmerne znečisťujú životné prostredie. Majiteľ takéhoto vozidla je povinný okamžite zabezpečiť vyčistenie verejného priestoru.

2. Za čistotu a pravidelné čistenie / odhŕňanie snehu, posypávanie / na miestnych komunikáciách zodpovedá obec Gruzovce, ktorá môže čistenie miestnych komunikácií zmluvne dohodnúť s inými právnickými alebo fyzickými osobami.

**§ 4 Čistota vodných tokov**

1. Zakazuje sa do korýt vodných tokov vhadzovať smeti, odpad a akékoľvek predmety, alebo ich ukladať na brehoch a iných miestach, z ktorých by mohli byť do nich splavené a ohroziť tak čistotu vodných tokov.

2. Zakazuje sa vylievať alebo vypúšťať do vody tekutiny závadné z hľadiska zdravotného alebo bezpečnostného ako sú zvyšky olejov, ropné látky, žieraviny, priemyselné a organické hnojivá, tekuté odpady z domácností a iné škodlivé látky, ktoré by mohli ohrozovať zdravie užívateľov vody, poškodzovať alebo výrazne narušovať vodné toky.

3. Zakazuje sa vo vodných tokoch umývať a na ich brehoch robiť údržbu a opravy všetkých druhov motorových vozidiel.

**§ 5 Udržiavanie čistoty verejných priestranstiev pri práci s materiálom**

1. Vývoz hliny a starého materiálu možno prevádzať na lokalitu, ktorá je na tento účel určená a povolená.

2. Nakladať a skladovať materiál a výrobky akéhokoľvek druhu na verejnom priestranstve sa povoľuje len vtedy, ak sa to nedá urobiť bez zvláštnych ťažkostí na inom mieste. Po skončení prác je prepravca povinný verejné priestranstvo vyčistiť a uviesť do pôvodného stavu.

3. Užívanie verejného priestranstva podlieha Všeobecnému záväznému nariadeniu obce Gruzovce č. 1 /2013 o miestnych daniach a o miestnom poplatku za komunálne odpady a drobné stavebné odpady.

**§ 6 Osobitné užívanie verejného priestranstva**

1. Každý, kto užíva verejné priestranstvo osobitným spôsobom podľa § 8 Všeobecne záväzného nariadenia o miestnych daniach a o miestnom poplatku za komunálne odpady a drobné stavebné odpady v obci Gruzovce je povinný: - používať verejné priestranstvo tak, aby sa čo najmenej obmedzovalo jeho užívanie obyvateľmi obce, - verejné priestranstvo riadne označiť a zabezpečiť za účelom ochrany zdravia a majetku občanov, - zabrániť poškodzovaniu a znečisťovaniu verejného priestranstva a jeho zariadení po skončení užívania uviesť verejné priestranstvo na svoje náklady do pôvodného stavu.

2. Užívanie verejného priestranstva v osobitných prípadoch, a to pri odstraňovaní porúch zariadení a inžinierskych sietí, budovaní prípojok k inžinierskym sieťam a pod , podlieha oznamovacej povinnosti. Právnická alebo fyzická osoba, ktorá užíva verejné priestranstvo takýmto spôsobom, je povinná dodržiavať podmienky vydaného povolenia a uviesť verejné priestranstvo na svoje náklady do pôvodného stavu.

3. Umiestňovať reklamné zariadenia / plagáty, vývesky, reklamy, pútače a iné oznámenia/ mimo k tomu určených miest sa zakazuje.

4. Vlastníci, resp. užívatelia budov sú povinní udržiavať poriadok a čistotu v bezprostrednom okolí svojho zariadenia. Sú tiež povinní zabezpečiť dostatočné množstvo odpadkových košov, starať sa ich riadny stav a pravidelné vyprazdňovanie.

**§ 7 Zodpovednosť za čistotu verejného priestranstva**

1. Za čistotu a čistenie verejného priestranstva zodpovedá ten, komu je zverené verejné priestranstvo do užívania, a ktorý toto priestranstvo spravuje.

2. Právnická alebo fyzická osoba zodpovedajúca za čistenie a údržbu verejného priestranstva je povinná najmä: - zabezpečiť prostriedky na čistenie, sústavne dozerať na dodržiavanie čistoty a poriadku na verejnom priestranstve, zabezpečovať pravidelné čistenie verejného priestranstva, zabezpečovať zjazdnosť vozoviek a schodnosť ciest, zaobstarávať a rozmiestňovať dostatočný počet odpadkových košov, pravidelne ich vyprazdňovať a starať sa o ich údržbu, - oznamovať znečisťovateľov, ako aj tých, ktorí si neplnia svoje povinnosti pri dodržiavaní čistoty, a to bezodkladne Obecnému úradu v Gruzovciach.

3. Fyzické alebo právnické osoby, ktoré sú vlastníkmi, správcami, resp. Užívateľmi nehnuteľností / rodinné domy, obchodné, reštauračné, kultúrne zariadenia a pod. / sú povinní zabezpečiť, aby mosty a priestory hraničiace s nehnuteľnosťou / a tiež schody / boli riadne, včas a v potrebnom rozsahu čistené. Čistením sa rozumie povinnosť kropiť a zametať, odstraňovať blato, sneh, odpadky a iné nečistoty.

**ČASŤ II.**

**OBECNÁ ZELEŇ**

**§ 8 Úvodné ustanovenia**

1. Zeleňou sa rozumie súbor sadových prvkov, ktoré vznikli na určitej ploche prirodzeným prírodným spôsobom, alebo boli zámerne vytvorené podľa zásad krajinárskej a sadovníckej tvorby a aktívne zlepšujú životné prostredie. Súčasťou týchto ucelených súborov zelene sú aj príslušné sadové doplnky ako cesty, chodníky, prístrešky, ihriská, lavičky, koše na odpadky, verejné osvetlenie a pod.

2. Zeleň tvoria stromy, kry, kvetiny, trávniky rastúce v prirodzenom prostredí alebo v substrátoch oddelených od prirodzeného prostredia akoukoľvek konštrukciou.

3. Verejná zeleň je tá časť prostredia, ktorá sa nachádza v intraviláne obce a je vegetačne i technicky upravená pre potreby človeka a života v obci. Verejná zeleň je trvalo prístupná verejnosti.

**§ 9 Tvorba zelene**

1. Zeleň je nutné rozvíjať podľa moderných biologických, urbanistických, technických, zdravotných a estetických zásad. Za územnú koncepciu tvorby a ochrany zelene zodpovedá Obec Gruzovce.

2. Každá stavebná činnosť musí prebiehať podľa platných zákonov s maximálnym ohľadom na stávajúcu zeleň a musí vytvárať predpoklady pre rozvoj zelene.

3. Výstavbu a rekonštrukciu inžinierskych sietí je nutné projektovať tak, aby neznemožňovali budovanie zelene podľa zásad sadovníckej tvorby.

4. K projektom sadovníckych úprav sa vyjadruje správca zelene.

**§ 10 Údržba zelene**

1. Právo hospodáriť so zeleňou majú právnické alebo fyzické osoby poverené touto činnosťou správcom zelene. Verejnú zeleň na území obce spravuje podľa zákona SNR č. 369/90 Zb. O obecnom zriadení Obec Gruzovce.

2. Vlastník, užívateľ, resp. správca zelene je povinný udržiavať zeleň takým spôsobom, aby nebol rušený účel, ktorému má zeleň , resp. zelené plochy slúžiť.

3. Vlastník, užívateľ, resp. správca zelene je povinný zabezpečovať údržbu zelených plôch, najmä : - udržiavať čistotu priestorov - udržiavať povrch miestnych komunikácii, chodníkov a ostatných spevnených plôch - udržiavať a ošetrovať trávnikové plochy, kry , stromy, živé ploty a kvetinové záhony - udržiavať detské ihriská, pieskoviská a vodné plochy, - udržiavať a ošetrovať prvky drobnej architektúry a stavebné doplnky - udržiavať verejné osvetlenie - zabezpečovať obnovu trávnikových plôch, výsadbu stromov, krov a pod. - prevádzať likvidáciu burín

**§ 11 Ochrana zelene**

1. Ochranu zelene pri realizácií stavby zabezpečuje investor. Pri stavebných a iných prácach nesmie dôjsť k poškodeniu stavajúcej zelene. Výrub stromov mimo lesa v obvode zastavaného územia obce povoľuje Obec Gruzovce.

2. Ochrana zelene pri je užívaní je spoločnou povinnosťou všetkých občanov, ktorí v obci žijú, alebo sa tu prechodne zdržiavajú. Zeleň sa môže využívať primeraným spôsobom, ktorý vyplýva z jej určenia. Akékoľvek poškodzovanie zelene je zakázané.

3. Na verejnej zeleni je zakázané: - používať cesty a chodníky určené pre chodcov k jazde dopravnými prostriedkami všetkého druhu okrem vozíkov pre nemobilných a detských kočíkov, vchádzať na plochy zelene s vozidlami a parkovať na nich, - poškodzovať trávnikové plochy, kry, stromy a iné porasty, detské ihriská a ostatné súčasti zelene, alebo ich akýmkoľvek spôsobom znečisťovať, - prevádzať výraznejšie úpravy na plochách zelene bez súhlasu správcu zelene , - klásť oheň a manipulovať s ohňom - vykášanie tráv bez súhlasu správcu zelene

4. Pokiaľ dôjde ku škode na zeleni, je povinná nahradiť ju právnická alebo fyzická osoba, ktorá ju spôsobila / prípadne rodičia alebo zákonní zástupcovia, ak ide o maloletých /

**ČASŤ III.**

**OCHRANA VODNÝCH ZDROJOV, PODY A OVZDUŠIA**

**§ 12 Hospodárenie s vodou a starostlivosť o vodné zdroje**

1. Každý je povinný dbať o ochranu povrchových a podzemných vôd, najmä vôd určených pre zásobovanie pitnou vodou a vystríhať sa ich znečisťovaniu a znehodnocovaniu závadnými látkami a materiálmi.

2. Každý je povinný nakladať s pitnou vodou hospodárne a úsporne. V prípade porúch a závad na vodovodných zariadeniach je každý povinný ihneď to oznámiť organizácii vykonávajúcej údržbu týchto zariadení, prípadne Obecnému úradu v Gruzovciach.

**§ 13 Ochrana pôdy pri jej užívaní**

1.Vlastník, resp. užívateľ pôdy je z dôvodu významu a poslania pôdy všetkého typu na tvorbe životného prostredia povinný: - s pôdou odborne a racionálne hospodáriť - pôdu dostatočne využívať a zveľaďovať - zabezpečovať ničenie burín formou preventívnej ochrany – chemickým postrekom a priameho ničenia buriny minimálne 2x ročne – kosbou. Vykonávať neoprávnenú a poškodzujúcu činnosť sa na pôde všetkého typu zakazuje.

**§ 14 Ochrana ovzdušia pred znečisťujúcimi látkami**

1. Prevádzkovateľ zdroja znečistenia ovzdušia je povinný: - dodržiavať pri prevádzkovaní zdrojov znečisťovania ovzdušia hygienické požiadavky na kvalitu ovzdušia - vykonávať opatrenia na zariadeniach a objektoch za účelom znižovania znečisťujúcich látok vypúšťaných do ovzdušia.

2. Prevádzkovateľ mobilného zdroja znečistenia / motocykle, autá, autobusy/ je povinný pri dlhšom státí na území mesta vypnúť motor. Opatrenie sa týka aj státia na autobusových zastávkach. Vykonávanie činnosti, pri ktorej dochádza k vytváraniu zdrojov znečistenia s únikom znečisťujúcich látok do ovzdušia, pričom dochádza k obmedzovaniu práv a ohrozovaniu.

V Gruzovciach dňa 19.06.2015

Martin Petík, BBA.

starosta obce